Nicola Pienaar was swanger | Maroela Media
Jaco Oosthuizen (32) het Donderdag in die Paarl-landdroshof verskyn nadat sy vriendin, Nicola Pienaar (28), se liggaam vroeër die week in 'n vlak graf gevind is.
Kapt. Louise du Plessis, woordvoerder van die Paarl-polisie, het aan Maroela Media bevestig die saak is tot 17 Maart uitgestel vir verdere ondersoek. Du Plessis het ook bevestig dat dit tydens Oosthuizen se hofverskyning aan die lig gekom het dat Pienaar swanger was toe sy vermoor is. Oosthuizen bly in aanhouding.
Oosthuizen staan tereg op aanklagte van moord, bedrog en motordiefstal. Pienaar se ma, Marlaine Pienaar-Vice, was Donderdag ná die hofverskyning te emosioneel om met die media te praat. Oosthuizen het glo Sondagaand aan die polisie uitgewys waar Pienaar se liggaam agter sy huis onder rommel begrawe is.
Maroela Media het vroeër berig Pienaar is op 5 Januarie laas gesien toe sy haar ma se huis in 'n Peugeot-motor verlaat het. Sy is op 8 Januarie as vermis aangemeld. Oosthuizen op 21 Januarie buite 'n KFC in Port Elizabeth in hegtenis geneem waar hy die Peugeot geparkeer het. Dié motor behoort aan Pienaar se ma.
Oosthuizen het reeds vroeër in die hof op 'n aanklag van motordiefstal verskyn. Die polisie het vroeër gesê Oosthuizen het tydens sy inhegtenisneming aangevoer hy en Pienaar was op 7 Januarie na Port Elizabeth onderweg toe hulle 'n uitval gehad het. Hy beweer hy het Pienaar in Oudtshoorn afgelaai waar sy 'n bus sou neem terug huis toe.
Pienaar-Vice werk as 'n sielkundige in die Paarl, maar woon in Durbanville. Haar dogter het in 'n woonstel agter die spreekkamer gebly en het haar ma by haar praktyk gehelp. Pienaar-Vice het voor Nicola se liggaam gevind is aan Maroela Media gesê sy sal eers met die rouproses kan begin wanneer sy weet haar dogter is dood. "As die werklikheid ooit moet kom dat sy nie meer daar is nie, dan sal die wiele afval," het sy gesê.
Dubbele moord aanklag asseblief
Ek hoop hy sit vir ewig agter tralies. Baie sterkte aan haar ma, dit moet erg wees jy het altyd die hoop gehad sy leef…..maar hy het sy hand aan haar lewe geslaan. Hy oortree baie van die 10 gebooie.
Dubbele moordklag, ek stem. Maar moenie die man veroordeel voor die regstelsel hom skuldig of onskuldig bevind het nie. Aan die ander kant. dié ou lyk 'n bietjie rof, so asof hy een van daardie ouens is wat hul vrouens of meisies gereeld pimpel en pers slaan. Hy gee my ietwat van die grillings ……